Video: Winkel tydelik gesluit ná rot-voorvalIn die tweede video wat in ’n Food Lover’s Market in Soweto geneem is, kan twee babarotte op ’n sak appels in die Jabulani Mall-winkel gesien word. Foto: Skermgreep Food Lover’s Holdings het die franchisehouer van die Food Lover’s Market in Diepkloof Square, Soweto, opdrag gegee om die winkel tydelik te sluit ná ŉ bohaai in die sosiale media oor ŉ video waarin gesien kan word hoe ŉ rot aan ŉ slaai in die winkel smul. Die beherende maatskappy sê sy direksie het die besluit geneem nadat hulle die video gesien en die openbare reaksie oor die toestand van die winkel in Diepkloof gehoor het. “Die sluiting sal ŉ span deskundiges kans gee om die winkel binne te gaan en dit diep te reinig om te verseker dat wanneer die winkel oor sowat ŉ week heropen, dit weer skoon en higiënies is en aan die Food Lover’s-standaard voldoen en gereed is om bedryf te word op ŉ vlak wat ons van al ons winkels verwag, korporatief sowel as franchise,” sê Food Lover’s Market in ŉ verklaring op sy webwerf. Dié rot smul rustig aan die slaai in Food Lover’s Market, Diepkloof Square, Soweto. Foto: Skermgreep Na aanleiding van aantygings van sommige sosialemediagebruikers dat die winkel in Soweto ongelyk behandel word omdat dit in ŉ minder gegoede gebied geleë is, sê Food Lover’s: “Ons wil herbevestig dat al ons winkels, waar hulle ook al geleë is en hetsy korporatief of franchise, gelyk behandel word. Dit het veral betrekking op die verkryging, uitstalling en reinheid van produkte.” Die kleinhandelaar sê in gevalle waar winkels nie aan die hoë standaarde voldoen nie, word onmiddellike optrede deur die winkel vereis, so nie word streng teen hulle opgetree. “Winkels word onderwerp aan ŉ maandelikse ‘geheime-klant-inspeksie’ deur ŉ buitemaatskappy en word ook kwartaalliks deur ons afdeling vir gesondheid en veiligheid geouditeer,” sê Food Lover’s. “Wanneer ŉ winkel nie aan ons standaarde voldoen nie, werk ons met hulle saam om regstellende stappe te doen en hou dan gereelde opvolg-oudits.” Die maatskappy erken sy standaarde is “duidelik nie in die Diepkloof-winkel gehandhaaf nie”. Daarom vra die firma sy “lojale klante” verskoning. “Ons kan ook noem dat dié winkel vanjaar ŉ beplande vernuwing sal ondergaan om dit te laat lyk soos die beeld wat ons in ons nuwer winkels inbring.” Intussen het nog ’n skokkende video aan die lig gekom, dié keer een wat Bongani Mtshali in die Jabulani Mall, ook in Soweto, op 31 Desember geneem het. Daarin kan gesien word hoe twee bloedjong babarotjies lê en kriewel op ’n sak appels. Food Lover’s Market het Mtshali intussen op Facebook verskoning gevra vir die “aaklige” ervaring. https://www.facebook.com/bongani.mtshali.1460/videos/2478559048827609/?fref=search&__tn__=%2Cd%2CP-R&eid=ARASvZHiiohUsynEiulaGKmHxYEW2Dre5rKgMuOJhV-0bPoRvReMFfaXLzt1ZBpQzad84fi9V_ZJdql3